L’alcalde es reuneix amb el president de la Diputació de València per sol·licitar la col·laboració de la institució
2025-07-24

Ahir a la vesprada (8-09-2015), Rafa García, alcalde de Burjassot, i Jorge Rodríguez, president de la Diputació de València van mantenir la seua primera reunió de treball conjunta per plantejar solucions i col·laboració en temes relacionats amb la ciutat de Burjassot. L’alcalde va plantejar al president una sèrie de necessitats que podrien ser cobertes des de la Diputació i aquestes foren ben rebudes des de l’àmbit presidencial. En la reunió va estar present també el regidor d’Urbanisme de Burjassot i vicepresident de la Diputació, Jose Ruiz, diputat de l’àrea d’Administració General.

En concret, s’ha parlat de la col·laboració que podria dur-se a terme des d’Imelsa en la neteja i poda en altura del Jardí del Castell de Sant Joan de Ribera per possibilitar la pròxima obertura, i és urgent realitzar-la per evitar qualsevol possible despreniment de branques dels arbres centenaris del jardí, un entorn únic en el municipi que serà en breu visitable per a tota la població. En un termini curt de temps començaran les tasques d’aclarit i poda del mateix, per a més endavant continuar amb el projecte d’obertura al públic.

També s’ha sol·licitat col·laboració des de l’àrea de Turisme de la Diputació per al monument de les Sitges, i en concret, l’aportació i col·laboració en matèria de guies turístics i possible ajuda al manteniment de l’edifici.

Un altre dels temes que es van tractar és la possible signatura, en un curt termini de temps, d’un conveni singular que permeta continuar amb el treball desenvolupat en l’antic mercat municipal i que servisca per dotar-ho de major infraestructura, i també la rehabilitació, a petició de la pròpia associació del Círculo Católico, del teló original del teatre, un treball que podria realitzar-se per part dels propis restauradors professionals de la Diputació de València.

La reunió, en paraules de l’alcalde de Burjassot, Rafa García, “ha sigut molt positiva, ja que permet veure amb optimisme el futur, i actuar en alguns casos de forma immediata, com és el cas del jardí del Castell de Sant Joan de Ribera, i en uns altres, albira solucions futures que aporten a la nostra ciutat viabilitat en projectes importants. És d’agrair l’atenció que ens ha prestat el president de la Diputació i la col·laboració que ha oferit en tot moment”.